***KUP ÖNKORMÁNYZAT***

***KÉPVISELŐ-TESTÜLETE***

***8595 Kup Fő utca 76.***

***Szám***: Pk 29-16/2023.

***Jegyzőkönyv***

***Készült***: Kup Község Önkormányzat képviselő-testülete 2023. december 6-án (szerda) 17.00 órakor megtartott közmeghallgatásáról.

***Az ülés helye: Kultúrház***

Kup Fő utca 97.

***Jelen vannak***: Varga Imre polgármester

Szanyi Pál alpolgármester

Nagy Miklós képviselő (3 fő)

Tanácskozási joggal részt vett: Kissné Szántó Mária jegyző

1. napirendi pontnál: Koller Péter rendőrség körzeti megbízottja.

Lakosság részéről megjelentek: 18 fő.

(jelenléti iv a jkv. 1. melléklete)

**Varga Imre polgármester** köszöntötte a megjelenteket, külön köszöntötte a Pápai Rendőrkapitányság képviseletében megjelent Koller Péter körzeti megbízottat. Ismertette a közmeghallgatás napirendjét:

1.) Rendőrség körzeti megbízottjának tájékoztatása

2.) Beszámoló az önkormányzat 2022. évi tevékenységéről, jövőbeni tervekről

(meghivó a jkv. 2. melléklete)

A napirend elfogadását követően a polgármester felkérte Koller Péter körzeti megbízottat a település közbiztonsági helyzetével kapcsolatos tájékoztatóra.

**Koller Péter rendőrség körzeti megbízottja:**

Beszámolójában elmondta, hogy az idei év is „békés” volt, nem történt sok esemény: badvédelmi kerítés lopás, kerékpár lopás, közlekedési balesetek, vadelütés. Kérése a lakosság felé, hogy az autóbuszvárónál hagyott kerékpárokat mindig lakatolják ne, hagyják lezárás nélkül.

Befejezésül bűnmegelőzési tanácsokat adott, elmondta, hogy az internetes csalások száma megszaporodott. Kérte a jelenlévőket, hogy ne dőljenek be az internetes csalóknak, különösen számlainformációkat ne adjanak ki telefonon, interneten. Ha valaki hasonlót észlel, kéri jelezze a rendőrségen.

**Varga Imre polgármester** jelezte, hogy szeretné ha a faluban többször megjelennének sebességmérésre.

**Koller Péter körzeti megbízott** válaszában elmondta, hogy GPS koordinátoros fénykép kell a felelősségrevonáshoz, s nem mindenhol van jel. De jelzi a kérést a feletteseinek.

A beszámolót követően **Varga Imre polgármester** tájékoztatta a jelenlévőket az 2023. évi feladatokról, jövőbeni tervekről:

Elsőként megköszönte a lakosság együttműködését abban, hogy sikerült elérni, nem állnak autók a faluban az szélén, így a hótolást nem akadályozzák. Kettő géppel rendelkezik az önkormányzat, ezzel a kisebb mennyiségű havat eltakarítják, nagyobb mennyiségű, jelentősebb hóesés esetén Ábrahám Tamás képviselő segít a hóeltakarításban.

Megköszönte az önkormányzati alkalmazottak egész éves munkáját.

Beszámolt az önkormányzat pénzügyi helyzetéről: év elején 5 millió forint volt a számlán, a megemelkedett rezsiköltségek miatt rendkivül takarékosan kellett gazdálkodni. A legmagasabb energiaköltsége az óvodának volt, hisz itt folyamatosan kellett fűteni. Átálltak a fatüzelésre a kazánnal, önkormányzat rendelkezik kitermelhető tűzifával, így itt a fűtési költség jelentősen csökkent.

Azonban – mivel előző évi fogyasztás alapján októberig átalánydíjat fizettek, a havi számla magas volt, hosszab levelezés után sikerült az átalánydíjat csökkenteni. Az elszámoláskor azonban jelentős összegű volt a „visszakapott” túlfizetés.

Beszélt az önkormányzati programokról: kezdték a disznóvágással, volt gyermeknap, falunap, idősek napja, mikulás ünnepség is, első adventi gyertyagyújtás is. Véleménye szerint a legkiemelkedőbb, legjobban sikerült az idősek napja volt. Magas volt a részvételi arány, jó hangulatban telt az ünneplés.

December 17-én kerül sor a református templomban adventi koncertre Mészáros János Elek közreműködésével. Mindenki szeretettel várnak.

Elmondta, hogy sikeresen pályáztak közterületfenntartást szolgáló eszközök beszerzésére a Somló-Marcalmente-Bakonyalja Leader Akciócsoport közreműködésével. 2 millió forint értében vásároltak eszközöket(fűnyíró traktor, 2 fűkasza, 1 db fűnyírógép)

Szociális tűzifa az igénylők részére kiosztásra került.

Elmondta még, hogy ismét kiírásra kerültek Magyar Falu Program keretében pályázatok 5 jogcímre lehet pályázni, de önkormányzatonként csak 1 jogcímre nyújtható pályázat, max 50 millió forint összegben. A Fő utca 76. alatti önkormányzat épület tetőszerkezetének felújítására kívánnak pályázni, a tetőszerkezet nagyon rossz állapotban van, több helyen beázik, saját forrásból nem tudják megoldani a problémát.

Ismertette az önkormányzat pénzügyi helyzetét, jelenleg 4782 ezer forint van a számlán, de vannak kötelező kiadások, így a szociális ellátásoknál, amiből a karácsonyi támogatást biztosítják, közművelődési célú kiadás, illetve a készülő települérendezési terv végösszegét is fedezni kell.

Elmondta, hogy a jövőben is szeretnék a hagyományos programokat megvalósítani.

A fiatalok sportolási lehetőségét idén is biztosítják télen, heti egy alkalommal a Pápakovácsi általános iskola sporttermét bérlik.

2024. évi tervek: temető kerítés javítása, illetve kisajtót elhelyezni, ez lakossági kérés.

Szeretné, ha sikerülne a játszóteret kialakítani, jelenleg az óvodai játszóteret használhatják a faluban élő gyermekek is. Kb. 6-8 millió forint kellene a játszótér kialakítására, ha lenne pályázati kiírás, megpróbálják, ha nem, más forrást próbálnak keresni.

Befejezésül felhívta a jelenlévők figyelmét - tolmácsolják a falu lakói felé is –, hogy a falugondnoki szolgálat működik, rászorulók igényt tartanak rá, keressék akár gyógyszer kiváltás vagy orvosi ellátásra szállítás stb.

Kérte a **hozzászólásokat:**

**Molnár Attila helyi lakos:** megkérdezte, a kamerarendszer működik-e a településen? Másik kérdése, hogy a temetőben mikor oldódik meg a vezetékes vízrendszer javítása? A jelenlegi lajtos kocsi megoldásnál, nyáron kellemetlen szagú a víz, ebben kezet mosni nem lehet.

Varga Imre polgármester: válaszában elmondta, hogy csak az autóbuszvárónál működik a kamera. A jelenlegi rendszer felújítása, működőképessé tétele – mivel nagyon régi, elavult a rendszer – nagyon drága lenne, erre az önkormányzatnak jelenleg nincs anyagi fedezete.

A temetői vizrendszer javítással kapcsolatban elmondta, hogy a vendéglőnél van a bekötés, onnan meg a temetőbe vezetéken a víz, nem tudják bemérni, hol van az elfolyás, ki kellene ásni a több mint 1 km szakaszt, ennek gépi földmunkája csak másfél millió forint lenne. Erre jelenleg nincs fedezet.

Több hozzászólás nem volt, a polgármester a közmeghallgatást 18.00 órakor bezárta.

***k.m.f.***

:

Varga Imre Kissné Szántó Mária

polgármester jegyző